Radio 101

Radio 101 s emitiranjem je započeo početkom svibnja 1984. godine pod nazivom Omladinski radio. Kao službeni datum početka emitiranja odabran je **8.5.1984.** Jedan od ključnih inicijatora Silvije Vrbanac mjesecima prije svibnja 1984. povremeno je emitirao raznoliki program na „Radio Šlicu“, maloj ilegalnoj radio postaji s odličnim glazbenim i provokativnim verbalnim intervencijama.

Prva lokacija Radija 101 bila je u Studentskom domu na Savi. Neposredno prije Univerzijade u Zagrebu 1987. Stojedinica je preselila na lokaciju Gajeva 10 u centru Zagreba na kojoj i danas djeluje.  
Smatra se da je na Radiju 101 sveukupno radilo više od 1200 ljudi, kako novinara i glazbenih urednika tako i vanjskih suradnika. Radio 101 kroz povijest je imao čak 10 redakcija. Kroz prostorije Radija 101 prošli su ljudi koji su danas  poznate osobe političkog, kulturnog i društvenog života.

Mnoge emisije Radija 101 po prvi put su se čule u nekom programu ne samo bivše države Jugoslavije već i u ovom dijelu Europe. Poznati **One Man Music Show** u kojem jedan čovjek radi na nekoliko pozicija kao tehničar, glazbeni urednik, i voditelj, postaje opće priznati broadcasting standard. Po prvi put u radijskom eteru voditelj odnosno DJ je pazio da se glazba ne preklapa s njegovom govornom intervencijom. Taj način rada ubrzo postaje obrazac u vođenju programa na drugim radio postajama.

Radio 101 postavljao je standarde i u informativnim emisijama. **Aktualni 101** koji se kao središnja informativna emisija emitira i danas, **Kronika dana** (danas Tema dana) te nekadašnji **Parlament Show** prepoznatljivi su formati Radija 101. U zabavnom pogledu krajem 80-ih upravo nevjerojatnu popularnost dobivaju programi **Mamuti**, **Zločesta djeca** a nešto kasnije **Špičeki**.

Kontakt emisije poput **Retrovizora** i **Gost-I-One** dosezale su sam vrh tadašnje radijske produkcije.

U glazbenom izričaju Radio 101 utire put za nove pravce. Najmanje pet tematskih emisija bile su po prvi put emitirane u bivšoj državi i to upravo u programu Radija 101. **Electro-Funk premijera** (kasnije Rap Attack) urednika Slavina Balena je prva radijska rap emisija na ovim prostorima. Rap program**Blackout**koji je započeo 90-ih godina i dalje je pojam emisije s tom vrstom glazbe. **Van struje** je prva glazbena emisija koja obrađuje alternativnu glazbu te **Rock antologija**, koja se još uvijek emitira u programu Radija 101 i to neprekidno od prosinca 1984. je prva potpuno rock tematska te ujedno danas najstarija regionalna rock emisija. Nešto kasnije od Rock antologije, pred kraj osamdesetih, u eteru se javlja prva prava hard-rock i metal emisija nazvana **High Voltage**. Uređivala ju je Renata Belc-Krog te razgovarala s mnogim glazbenim imenima.  
Večernji program subotom donosio je klupsku glazbu, a nasljednik takvih emisija danas je Radio 101 In The Mix. Radio 101 oduvijek je promovirao domaću glazbu, mnogobrojni danas poznati izvođači imali su svoj debi u emisiji domaće glazbe **Cener**, koja se emitira i danas, a u njoj svoje mjesto prolaze novi, medijski neeksponirani bendovi.

Tijekom Domovinskog rata, Radio 101 emitira iz Sunje usprkos neprijateljskim napadima i stalnoj opasnosti. Prestankom rata započinju problemi na Stojedinici koji kulminiraju u studenom 1996. Tadašnja vlast željela je Radiju 101 oduzeti koncesiju. Zahvaljujući urednicima a posebno Zrinki Vrabec, Silviju Vrbancu i urednicama tjednog političkog programa Week Report, Zinki Bardić, Nataši Magdalenić i Silviji Šeparović te iznad svega slušateljima i građanima Zagreba i cijele Hrvatske, to je uspješno spriječeno. **Skup podrške Stojedinici**na Trgu bana Josipa Jelačića smatra se najvećim političkim skupom ikad održanim u Hrvatskoj, a na njemu je bilo oko 100 tisuća ljudi.

Radio 101 je i danas **beskompromisan, bez cenzure, urban i drugačiji**. Ponosimo se svojim slušateljima koji su stali uz nas kada je bilo najteže, a s nama su i danas. Jer Radio 101 je jednostavno **više od radija**.

Izvor: <http://radio101.hr/o-radiju-101/>